b"\n_START_ARTICLE_\nPia\xc8\x9ba Tahrir\n_START_PARAGRAPH_\nPia\xc8\x9ba Tahrir (\xc3\xaen arab\xc4\x83: \xd9\x85\xd9\x8a\xd8\xaf\xd8\xa7\xd9\x86 \xd8\xa7\xd9\x84\xd8\xaa\xd8\xad\xd8\xb1\xd9\x8a\xd8\xb1\xe2\x80\x8e M\xc4\xabd\xc4\x81n at-Ta\xe1\xb8\xa5r\xc4\xabr, \xc3\xaen traducere: Pia\xc8\x9ba Eliber\xc4\x83rii) este una dintre principalele pie\xc8\x9be publice din centrul ora\xc8\x99ului Cairo, Egipt.\n_START_SECTION_\nIstoric\n_START_PARAGRAPH_\nPia\xc8\x9ba a fost numit\xc4\x83 ini\xc8\x9bial \xe2\x80\x9ePia\xc8\x9ba Ismailia\xe2\x80\x9d (\xd9\x85\xd9\x8a\xd8\xaf\xd8\xa7\xd9\x86 \xd8\xa7\xd9\x84\xd8\xa3\xd8\xb3\xd9\x85\xd8\xa7\xd8\xb9\xd9\x8a\xd9\x84\xd9\x8a\xd8\xa9 Midan al-Isma'iliyyah) dup\xc4\x83 conduc\xc4\x83tor din secolul al XIX-lea Ismail Pa\xc8\x99a, care a comandat noul design de tip \xe2\x80\x9eParis pe Nil\xe2\x80\x9d pentru centrul ora\xc8\x99ului. Dup\xc4\x83 Revolu\xc8\x9bia egiptean\xc4\x83 din 1919 pia\xc8\x9ba a devenit cunoscut\xc4\x83 ca Pia\xc8\x9ba Tahrir (Pia\xc8\x9ba Eliber\xc4\x83rii), \xc3\xaens\xc4\x83 acest nume a devenit oficial dup\xc4\x83 Revolu\xc8\x9bia egiptean\xc4\x83 din 1952, \xc3\xaen urma c\xc4\x83rei Egiptul a devenit republic\xc4\x83. Pia\xc8\x9ba a reprezentat principalul loc de \xc3\xaent\xc3\xa2lnire al demonstran\xc8\x9bilor \xc3\xaen timpul revolu\xc8\x9biei egiptene din 2011.\n_START_SECTION_\nCaracteristici\n_START_PARAGRAPH_\n\xc3\x8en centrul pie\xc8\x9bei se afl\xc4\x83 o intersec\xc8\x9bie cu sens giratoriu foarte aglomerat\xc4\x83. \xc3\x8en partea de nord-est exist\xc4\x83 o pia\xc8\x9b\xc4\x83 care g\xc4\x83zduie\xc8\x99te statuia eroului na\xc8\x9bionalist Omar Makram, omagiat pentru rezisten\xc8\x9ba \xc3\xaempotriva invaziilor lui Napoleon I \xc3\xaen Egipt, iar \xc3\xaen spatele acesteia se afl\xc4\x83 Moscheea Omar Makram._NEWLINE_Pia\xc8\x9ba este punctul terminus de nord al str\xc4\x83zii istorice Qasr al-Ayni, extremitatea de vest a str\xc4\x83zii Talaat Harb, iar prin intermediul str\xc4\x83zii Qasr Al-Nil care porne\xc8\x99te din partea de sud are acces direct la podul Qasr Al-Nil ce traverseaz\xc4\x83 Nilul._NEWLINE_\xc3\x8en jurul pie\xc8\x9bei se afl\xc4\x83 mai multe cl\xc4\x83diri importante precum Muzeul Egiptean, Casa Folclorului, sediul Partidului Na\xc8\x9bional Democrat, sediul guvernului, sediul Ligii Arabe, Hotelul Nil, Biserica Evanghelic\xc4\x83 Kasr El Dobara \xc8\x99i campusul Universit\xc4\x83\xc8\x9bii americane din Cairo._NEWLINE_\xc3\x8en pia\xc8\x9b\xc4\x83 se afl\xc4\x83 sta\xc8\x9bia de metrou Sadat care intersecteaz\xc4\x83 cele dou\xc4\x83 linii existente ale sistemului, oferind acces c\xc4\x83tre mai multe ora\xc8\x99e \xc8\x99i suburbii din zona metropolitan\xc4\x83 precum Giza, Maadi, Helwan. Viaductele sale subterane de acces sunt cele mai sigure rute pentru pietonii care traverseaz\xc4\x83 str\xc4\x83zile largi \xc8\x99i aglomerate ale pie\xc8\x9bei.\n_START_SECTION_\nUtilizare public\xc4\x83\n_START_PARAGRAPH_\nPia\xc8\x9ba Tahrir a fost locul tradi\xc8\x9bional pentru numeroasele proteste \xc8\x99i demonstra\xc8\x9bii majore de-a lungul anilor, precum Revolta egiptean\xc4\x83 a p\xc3\xa2inii din 1977 \xc8\x99i protestul din martie 2003 \xc3\xaempotriva r\xc4\x83zboiului din Irak.\n_START_SECTION_\nRevolu\xc8\x9bia egiptean\xc4\x83 din 2011\n_START_PARAGRAPH_\nPia\xc8\x9ba Tahrir a fost punctul central al Revolu\xc8\x9biei egiptene din 2011 \xc3\xaempotriva fostului pre\xc8\x99edinte Hosni Mubarak. Peste 50.000 de protestatari au ocupat pia\xc8\x9ba pe 25 ianuarie 2011, perioad\xc4\x83 \xc3\xaen care serviciile de telecomunica\xc8\x9bii din zon\xc4\x83 au fost afectate._NEWLINE_Pe 11 februarie 2011 pre\xc8\x99edintele Mubarak \xc8\x99i-a dat demisia oficial din func\xc8\x9bie. Anun\xc8\x9bul c\xc4\x83 Mubarak a transferat toat\xc4\x83 autoritatea Consiliului For\xc8\x9belor Armate a fost f\xc4\x83cut de fostul \xc8\x99ef de informa\xc8\x9bii \xc8\x99i noul vicepre\xc8\x99edinte Omar Suleiman. Protestatarii au s\xc4\x83rb\xc4\x83torit \xc3\xaen pia\xc8\x9b\xc4\x83 dup\xc4\x83 l\xc4\x83sarea serii cu strig\xc4\x83te precum \xe2\x80\x9eRidic\xc4\x83 capul sus, e\xc8\x99ti egiptean\xe2\x80\x9d, \xe2\x80\x9eTo\xc8\x9bi cei care iubesc Egiptul s\xc4\x83 vin\xc4\x83 \xc8\x99i s\xc4\x83 reconstruiasc\xc4\x83 Egiptul\xe2\x80\x9d \xc8\x99i altele. A doua zi oamenii au venit pentru a cur\xc4\x83\xc8\x9ba zona, au relocat \xe2\x80\x9eproiectilele\xe2\x80\x9d \xc3\xaen pavajul de piatr\xc4\x83 al str\xc4\x83zilor \xc8\x99i au cur\xc4\x83\xc8\x9bat urmele de gunoi \xc8\x99i graffiti.\n_START_SECTION_\nDup\xc4\x83 revolu\xc8\x9bie\n_START_PARAGRAPH_\nPia\xc8\x9ba Tahrir, \xc3\xaen ciuda festivit\xc4\x83\xc8\x9bilor organizate pentru \xe2\x80\x9eaniversarea democra\xc8\x9bie\xe2\x80\x9d \xc8\x99i a vizitelor demnitarilor str\xc4\x83ini, a continuat s\xc4\x83 fie un simbol al revolu\xc8\x9biei din 2011. Premierul britanic David Cameron, Catherine Ashton, \xc3\x8enaltul Reprezentant pentru afaceri externe \xc8\x99i politic\xc4\x83 de securitate al Uniunii Europene, Hillary Clinton, Secretarul de Stat american, John Kerry, Pre\xc8\x99edintele Comisiei Senatului american pentru rela\xc8\x9bii externe, Kevin Rudd, ministrul de Externe al Australiei \xc8\x99i actorul american Sean Penn au vizitat pia\xc8\x9ba dup\xc4\x83 revolu\xc8\x9bia din 2011._NEWLINE_Una dintre navele Flotei Libert\xc4\x83\xc8\x9bii II, menit\xc4\x83 s\xc4\x83 sparg\xc4\x83 blocada israelian\xc4\x83 din Gaza, a fost numit\xc4\x83 Tahrir dup\xc4\x83 pia\xc8\x9b\xc4\x83.\n_START_SECTION_\nLovitura de stat din iulie 2013\n_START_PARAGRAPH_\nPe 30 iunie 2013 sute de mii de demonstran\xc8\x9bi au umplut din nou pia\xc8\x9ba, cer\xc3\xa2nd demisia pre\xc8\x99edintelui de atunci Mohamed Morsi. Ace\xc8\x99tia au folosit sloganul \xe2\x80\x9ePoporul vrea s\xc4\x83 r\xc4\x83stoarne regimul\xe2\x80\x9d (\xc3\xaen arab\xc4\x83: \xd8\xa7\xd9\x84\xd8\xb4\xd8\xb9\xd8\xa8 \xd9\x8a\xd8\xb1\xd9\x8a\xd8\xaf \xd8\xa5\xd8\xb3\xd9\x82\xd8\xa7\xd8\xb7 \xd8\xa7\xd9\x84\xd9\x86\xd8\xb8\xd8\xa7\xd9\x85 Ash-shab yurid isqat an-nizam), ap\xc4\x83rut \xc3\xaen timpul protestelor care au dus la revolu\xc8\x9bia din 2011. Pe 3 iulie 2013 ministrul Ap\xc4\x83r\xc4\x83rii a anun\xc8\x9bat la ora 19:00 (20:00, ora Rom\xc3\xa2niei) \xc3\xaenl\xc4\x83turarea pre\xc8\x99edintelui \xc8\x99i suspendarea constitu\xc8\x9biei. Morsi a fost pus sub arest la domiciliu, iar liderii Fr\xc4\x83\xc8\x9biei musulmane au fost aresta\xc8\x9bi de asemenea. Protestatarii au s\xc4\x83rb\xc4\x83torit \xc3\xaen pia\xc8\x9b\xc4\x83 demisia pre\xc8\x99edintelui, au lansat focuri de artificii, iar cl\xc4\x83dirile au fost luminate de mai multe lasere de culoare verde."